Outa Lappies kry vertrek in museum in Prins Albert | Netwerk24
Outa Lappies kry vertrek in museum in Prins Albert
Outa Lappies afgeneem in die Karoo
Die Fransie Pienaar Museum in Prins Albert is al jare lank een van die belangrikste tuistes van die Wes-Kaapse kultuurgeskiedenis, maar die opening van die "Outa Lappies-vertrek" Maandag het die belangrikheid van die provinsie se kunserfenis herbevestig.
So het Anroux Marais, die Wes-Kaapse LUR vir kultuursake en sport, gesê met die opening van dié spesiale ruimte wat vir die legendariese "iets-uit-niets-kunstenaar" Jan Schoeman, oftewel Outa Lappies, gebou en ingeruim is.
Schoeman, wat vanweë sy kunswerke van veral blik en glas 'n legende in die Karoo was en in 2011 gesterf het, word vereer omdat hy deel was van 'n groep kunstenaars wat die dorp en omgewing as bewaringsdorp gevestig het. Daarby is die Fransie Pienaar Museum in 2018 aangewys as die beste kleinmuseum in die Wes-Kaap, grootliks vanweë die kundige leiding van die kurator, Lydia Barrella.